**Krise på greske øyer – hjelp flyktningene!**

Det er vinter i Hellas, og vi er vitne til en økende humanitær krise i flyktningeleirene på de greske øyene, der særlig mange barn er utsatt. Forholdene for mennesker på flukt nå er prekære. Disse må hjelpes straks.

Norge må ta initiativ til en europeisk humanitær evakuering av flyktninger fra de greske øyene!

Behandling av asylsøknader tar ofte flere år, og mange av flyktningene har oppholdt seg i leirene i flere år. Mottaksforholdene i flere av flyktningeleirene oppfyller ikke grunnleggende humanitære standarder og vi vet blant annet at barn får ikke skolegang. Det er heller ikke trygt for barn å vokse opp i flyktningeleirene hvor de ikke får dekket grunnleggende sanitære behov. Det bidrar til at sykdom og lidelse.

Den lange ventetiden på asylbehandling påvirker helsetilstanden, og det får store konsekvenser for barna som ikke får skolegang. Derfor er det ikke et alternativ å flytte flyktningene fra overfylte flyktningeleire på øyene til leirer på fastlandet i Hellas.

Vi mener Europa må gjøre mer for å avlaste Hellas og særlig de greske øyene, og vi krever at Regjeringen følger opp strategien for samarbeidet med EU hvor de sier at de vil bidra til en felleseuropeisk og helhetlig migrasjonspolitikk som omfatter et bredt spekter av virkemidler, og som ivaretar gjeldende menneskerettigheter.

Vi kan ikke lenger akseptere de kummerlige forholdene i flyktningeleirene som Moria, som blant annet Norge er med å finansiere. Sandnes SV mener Regjeringen må ta initiativ til en felles europeisk hjelpeaksjon for å evakuere flyktningene ut av Hellas til Norge og de andre europeiske landene.

Enstemmig vedtatt på årsmøtet til Sandnes Sv 23 januar 2019